এতে রাসূলুল্লাহ্ (সা.) হতচকিত হলেন ও ছুটে ঘরে চলে গেলেন। তিনি তাঁকে ঢেকে দেয়ার জন্যে হযরত খাদীজাহ্কে (আ.) অনুরোধ জানালেন। হযরত খাদীজা (আ.) তাঁকে একটি চাদর দিয়ে ঢেকে দিলেন এবং তিনি ঘুমিয়ে পড়লেন। কয়েক মিনিট পরই হযরত খাদীজা (আ.) দেখলেন যে, রাসূলুল্লাহ্ (সা.) কেঁপে কেঁপে উঠছেন, বড় করে শ্বাস নিচ্ছেন এবং ঘামছেন। এ সময় জিবরাঈল (আ.) তাঁর নিকট দ্বিতীয় ওয়াহী নিয়ে এলেন। এতে বলা হয় : “হে চাদরাবৃত ব্যক্তি! উঠুন এবং (লোকদেরকে) সতর্ক করুন। আপনার রবের মাহাত্ম্য ঘোষণা করুন। আর আপনার পোশাককে পবিত্র করুন এবং অপবিত্রতা থেকে দূরে থাকুন। আর অধিক প্রতিদানের আশায় দান করবেন না এবং আপন রবের ওয়াস্তে ছবর করুন।” (সূরাহ্ আল-মুদ্দাছছির : ১-৭)